Contos de foghile

Su fogu ’e ilighe, rugia sa fiamma
Mandaiat a tottu sa coghina;
Ind’un’iscannu sezida fit mamma
Filende bella lana elveghina.

Issa pariat Santa pinturada
Ind’una tela de s’Ispagna antiga,
Dae su fogu mannu illuminada,
E bella, in tanta seria fatiga;

Babbu sezidu fid’in mes’istoa,
Giovono ancora, amabile e briosu,
Giutende a fradigheddu meu in coa;
E naraiat, cun fagher’amorosu,

D’antiga zente istoria famosa.
Foras fit tottu iscuru, e i su entu
Curriad’in sa notte tempestosa,
Falende dae sas puntas d’Ennargentu.

E intro ’e sa coghina illuminada
Piùs bella pariat donzi cosa;
E deo cun tottu s’anima parada
Intendia s’istoria famosa.

E babbu sighiat: «Peus de nontesta
Fit cussa notte, e Giomaria Mura
Andaiad’in tanta notte iscura
Da idda a su monte. Bennidu pro festa

Fit sa die, ma unu malu coro
Li neit a su monte torra como,
Lassa sas bellas gioias de ’omo
Ch’in Urcuddù appeddat tristu Moro.

E andaiad’in mesu a sa niedda
Notte, piena ’e tronos e de bentu,
Cun su fusile a coddu e in turmentu
Pensende a su cuile e a sa chedda.

Traessat s’arcu de Carriganula
E falat che unu lampu a Lattalè.
Pariat de non ponner mancu pè
Belle chi fid’iscuru che in bula.

Pesad’a Bodditorgiu e, costa costa,
Arrivad’a Urcuddù tott’airadu
E inie s’iscuru ad’acciappadu,
Sa notte, Giomaria, bell’imposta.

Su cane, a òrulos mannos che in pena,
Fit ligadu a un’àlvore elighinu;
E cando ideit su mere vicinu
Pariat de truncare sa cadena.

Sas arulas fin buidas, sos pròcos
Grassos leados. Perdeu, perdeu!
E bae in custa notte, o Deus meu,
E acciappa sas bestias a tòccos.

Ma Giomaria fid’abile e avesu
Ai custos giogos; ma bae in bonora!
Che i custa, non d’iat bidu ancora;
Bae in bonora Antoni, s’orgolesu.

Su teraccu, ch’hiad’e andadu
Fit a Orgosolo, a bider’una festa;
E fit torradu, fraizzu, as’a sa lesta,
De ladros bonos ben’accumpagnadu.

A Moro isligat, su cane timìdu,
E toccad’in sa notte alta e niedda
A s’appostare in s’arcu ’e s’Ilighedda,
Da ue mai furone b’hat transidu.

Est s’unicu passadolzu ’e su monte
Ca tottu s’ateru est buscu, ruo e linna;
Chi a narrer, non colat una pinna,
Non solu una chedda rassa a fronte a fronte.

S’aposteid’ind’una rocca, a salvu
Dae su entu e dae s’aba fritta;
Sos ojos li lughian de vinditta,
In s’iscuru, che ojos de procalvu.

Ma non resteit meda, chi subìtu
Intendeit benzende su cheddone;
E Giomaria, firmu che leone,
Pariat fraigadu in su granitu.

Cando bideit a distanza bona
Sa ghedda cun sa zente in cumpagnia
Abboghineidi: … “Isbagliadu via
Azis nottesta! prima sa persona

Mia l’azis a fagher’a saltizzu,
Che leare unu porcu dae noghe!”
E nende gai peseit sa oghe
Che tronu ’e magiu, e si peseit rizzu.

Fattende fogu e nende: “Antoni, Antoni!
S’orgolesu pesadu sempr’in fura,
Nontesta tue a Giomaria Mura
Cherias distruire su cumoni.

Ma male t’est bessida sa faina;
Lea! a t’agradat fidele teraccu?
Tinde mando a Orgosolo in su saccu
Giutende duas ballas in s’ischina

In paga de sa tua bona annada!”
E rispondiana boghes de dolore
E de rabbia, in tantu iscuriore
De sa notte, de nues coronada.

Chimb’omines de ses chi fin benidos
Bi lassein sa vida in cuss’istrau,
Unu solu a Orgosolo est torrau
Pro giugher sos annunzios timidos».